DA Den Europæiske Unions Tidende C 86/41

Sag anlagt den 21. februar 2006 — UPM-Kymmene mod Kommissionen

(Sag T-53/06)

(2006/C 86/80)

Processprog: engelsk

Parter

Sagsøger: UPM-Kymmene Oyj (Helsinki, Finland) (ved lawyers B. Amory, E. Friedel, F. Bimont)

Sagsøgt: Kommissionen for De Europæiske Fællesskaber

Sagsøgerens påstande

— Beslutningen annulleres delvist i det omfang det heri udtales, at Rosenlew Saint Frères Emballage deltog i Valveplast-møderne på europæisk plan fra den 18. juli 1994 til den 31. januar 1999, og at Rosenlew Saint Frères Emballages kortvarige deltagelse i Valveplast-møderne (fra den 21. november 1997 til den 26. november 1998) og virksomhedens medvirken ved de franske møder om poser med åben munding udgjorde en enkelt og fortløbende overtrædelse.

— Den bøde, der er pålagt sagsøgeren i beslutningen, nedsættes.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har nedlagt påstand om, at Kommissionens beslutning K(2005) 4634 endelig udg. af 30. november 2005 i sag COMP/F/38.354 — Industrisække, annulleres. Sagsøgeren bestrider ikke, at de omstændigheder, der er lagt til grund, materielt er korrekte, men gør gældende, at beslutningen indeholder forskellige fejlbedømmelser af de faktiske omstændigheder vedrørende sagsøgerens datterselskab Rosenlew Saint Frères Emballage og dette selskabs rolle i kartelvirksomheden og anmoder om nedsættelse af den pålagte bøde, idet den er uberettiget og uforholdsmæssig.

Til støtte for sit søgsmål gør sagsøgeren gældende, at der er begået fejl vedrørende de faktiske omstændigheder i forbindelse med anvendelsen af artikel 81, stk. 1, EF. Sagsøgeren gør gældende, at beslutningen er behæftet med mangler, idet der mangler bevis for, at Rosenlew Saint Frères Emballage har begået en enkelt og fortløbende overtrædelse. Sagsøgeren gør for det andet gældende, at Kommissionen har foretaget en urigtig bedømmelse af overtrædelsens varighed. Ifølge sagsøgeren har Kommissionen ikke kunnet påvise, at Rosenlew Saint Frères Emballage deltog i kartelvirksomheden i sektoren for blokposer og deltog i Valveplast-møderne på europæisk plan fra den 20. december 2004. Endvidere anfører sagsøgeren, at der er utilstrækkeligt bevis for Rosenlew Saint Frères Emballages medvirken i møderne afholdt af den franske gruppe vedrørende poser med åben munding indtil den 31. januar 1999.

Sagsøgeren gør endvidere gældende, at de almindelige principper om proportionalitet, ligebehandling og rimelighed er blevet tilsidesat og at der er begået fejl ved bødefastsættelsen.

Sagsøgeren gør for det første gældende, at Kommissionen overskred sin skønsbeføjelse i henhold til artikel 23, stk. 3, i forordning nr. 1/2003, idet den fastsatte et udgangspunkt for bøden, der ikke står i forhold til den begåede overtrædelses alvor. Sagsøgeren anfægter i denne forbindelse anvendelsen af en afskrækkende faktor på 2 og gør gældende, at det samlede kartels markedsandel i 1996 på markedet for industrisække ikke udgjorde det korrekte grundlag for beregningen af bøden.

Sagsøgeren gør for det andet gældende, at Kommissionen foretog en ukorrekt bedømmelse af varigheden af Rosenlew Saint Frères Emballages deltagelse i kartelvirksomheden.

Sagsøgeren gør for det tredje gældende, at Kommissionen ikke tog tilstrækkeligt hensyn til den omstændighed, at sagsøgeren alene var ansvarlig som moderselskab, hvorved princippet om rimelighed blev tilsidesat.

For det fjerde gør sagsøgeren gældende, at Kommissionen ikke tog visse formildende omstændigheder i betragtning og med urette lagde gentagelse til grund som en skærpende omstændighed.

Vedrørende den endelige fastsættelse af bødens størrelse anfægter sagsøgeren endelig, at Kommissionen har betegnet kartellet som en meget alvorlig overtrædelse af konkurrencereglerne, når henses til kartellets begrænsede virkning på konkurrencen og dets geografiske udstrækning.

Sagsøgeren gør endvidere gældende, at retten til kontradiktion er blevet tilsidesat, idet sagsøgeren under den administrative procedure blev nægtet adgang til visse relevante beviser, som Kommissionen støttede sig på ved fastlæggelsen af den af Rosenlew Saint Frères Emballage begåede overtrædelses varighed og omfang.